
        
            
                
            
        

    
	Д. БОДОО

	УЯНГАТ ШҮЛЭГЛЭЛ

	“Утга зохиол” сонины 1990 оны 12 сарын 31-ний № 52-т нийтлэгдсэн эхээс

	Цогт охин тэнгэр сангийн захиалгаар Цагаан бамбарууш хэвлэлийн газарт 2026 онд цахим хэлбэрт хөрвүүлэв.

	ЦАХИМ НОМЫН САН: www.e-nom.mn

	 


⁂

	Уг номыг “Болор дуран” шалгуураар шүүсэн болно. 
Программтай танилцах бол сурталчилгаа дээр товшиж холбоос руу орно уу.

	УЯНГАТ ШҮЛЭГЛЭЛ

	Бичгийн хүний хурууг үзэсгэлэн болгогч алмаас бөлгөө.

	Бичгийн хүний биеийн тоосыг арилгагч мяндсан гүвүүр

	Бийрийн үзүүрийг мохошгүй хурцатгагч шүр нянтай

	Бэхийн дуслыг барагдашгүй арвитгах Ганга мөрний ундарга

	 

	Холыг үзэгч, хурц нүдтэний хэрэглэх хос алтан дуран авай.

	Хоёрыг таних, бэлгэ билигтний, ертөнцийг үзэгч, бадмааргийн толь

	Хогийг хийсгэн, тунгалгийг үүсгэх, хүчит салхины хүрдэн рашаан усны ундарга

	Хойчийг мандуулах, гэгээн эрдэмтний, дэлхийг гийгүүлэх, буман нарны мандал

	 

	Эдүгээ бөгөөд, мэргэдийн, нүдний алжаалыг арилгагч, үсгийн бодрол.

	Эгүүрд бөгөөд, ирээдүй цагийн, эрдэмтнийг жолоодох их багш.

	Эзэрхэг бөгөөд, хүчит монголын, хуучныг өгүүлэгч, түүхч өвгөн.

	Эцэг бөгөөд, эзэн Чингисийн, голомтын ганц хөвгүүн.

	 

	Саруул бөгөөд, сахьяагийн мэргэдийн, яруу зарлиг.

	Сайхан бөгөөд, үзэсгэлэн мэргэдийн, үндэсний тариан.

	Самбаат бөгөөд, сэргэлэн дүү нарын, ашдын тэжээл.

	Сайн бөгөөд, мэргэн эцгийн хураасан, цэвэрхэн хөрөнгө

	 

	Өндөр уулын зэргэлдсэн оройд

	Өчөөн манан будан, харангуйлан татвал

	Үнэн хүчтэй, агаарын салхиар

	Үлдэн үлдэж, хөөн устгамуй.

	 

	Үсгийн зохиол, сувдын эрих үүнд

	Үнэд нийлэмжгүй, ташаа буруу зүйл байхул

	Өчөөний мөхөс оюунаа наалдсан, буртаг болохын тул

	Өндөр мэргэдийн, тунгалаг рашаанаар, угаан цэвэрлэхийг хүсмүй.

	 

	Эрхт дээд Шигимүнийн винайн ёсон нь

	Энэрэнгүйгээр төгсөж, бид бүхнийг хэтэрхийгээр энэрчээ

	Эргэцүүлэн үзэхүйц, эх хөвгүүн мэт, хэлхээ бат бөгөөд

	Эхийн төрөх лүгээ учирсан барилдлага, маш чухал ажээ.

	 

	Хүчир бөгөөд хүчлэх санваар нь үндсэн хэл бичгийг сахих

	Хүн бөгөөд хүн төрөлхтний журам нь эцэг эхийг элбэрэх

	Хүн бөгөөд хүндлэн үзэхийн дээд нь шашин суртлыг үл гээх

	Хүйтэн бөгөөд халуун бүхнээ зүтгэх нь олон түмний тус.

	 

	Дээрэм бөгөөд бэлэг олзыг үл хэрэглэх нь тангараг

	Дээрэнгүй бөгөөд омог бардмыг тэвчих нь санваар

	Дээд бөгөөд доордсыг үл ялгаварлан үзэх нь шударга

	Дэмий бөгөөд чалчаа худлыг тэвчих нь үнэн.

	 

	Бичиг үсэг зурах ширдэх эрдэм олон боловч

	Бие төрөл анхнаас холбогдсон өөрийн үндэсний

	Бичиг бичих (үсэг) түүхийн эрдэм тэр нь

	Биеэ бүртгэх анханд хичээнгүй чухал (зүйл)

	 

	Дэлгэрэн буурах нь ертөнцийн ёсон бөгөөд

	Дэлхий дахинаа нэгэн адил ээлжлэн үзэгддэг тул

	Дэлгэрэл буурлын ээлжлэх эргэлтүүдийг

	Дээд эрдэмтэн бээр нэгнээр дуусгаж болно хэмээн бодож үл болмуй.

	 

	Үсээ хөхрүүлэн будсан аргат үнэгний үлгэр мэт

	Өөрийн үндэс язгуурыг умартан доромжилбол

	Өргөн түмнийг эзлэн захирсан эзэн хааны ширээнд суувч

	Өргөст төмөр чулуун ширээ мэт ширүүн бөгөөд хатуудна.

	 

	Сайн эцэг, сайжирсан номлолыг огоорч

	Сайшаагдах нэр, сайхан зургийг голчловч

	Сааргүй хойчийг хохируулан өөрийг доройтуулаад

	Сайхан зурсан үнээний дүрсэд үл хүрэх болмуй.

	 

	Үйл үйлдэх, үхэж одох, эрхлэн наадах тэргүүтэнд

	Үдшийн бүрий, үүрийн харанхуйг үл цээрлэхчлэн

	Үтэлж доройтсон, өчнөөн нялх алинд ч 

	Үсэг эрдэм сурахыг хичээх нь нэгэн адил хэрэгтэй.

	 

	Түмэнд мэргэн, бумд сэцэн гэж оморхон гайхуулаад

	Түмэн үеийн уламжилсан түүх үсгээ эс мэдвэл

	Төвөд, хятадын түмэн үсэгт мэргэшивч 

	Төрөл төөрсөн төрөлтөн болохоос өөр юун

	 

	Үндэс язгуур овог удам гэж хэдий сайрхавч

	Үсэг, үлгэр, цадиг түүхээ үзэж мэдэхгүй болбоос

	Үхрийн арьс нөмөрсөн ямаа, хонь мэтээр

	Үхэр бус, хонь бус хоёрын хооронд болмуй.

	 

	Алт, мөнгө, шүр, сувд, оюу, номин эрдэнийн сан ба

	Асар олон заан, морь, адгуусаар дэлхийг дүүргэвч

	Аюул хохирол, ертөнцийн буурал нэгэн цагт ирэх тул

	Арван үсэг таньсан таван хурууны эрдэмд үл хүрмүй

	 

	Бага залуу идэр шаламгай нөхөд та нар бээр

	Бас бас эрдэм номд эс шамдан хичээвэл

	Башир сурсан хавын хувьд үл хүрэх байдлаа

	Байн байсаар өөрийн нүдээр илэрхийеэ үзмүй.

	 

	Холчлон одох эрхэм зочин нөхдөд

	Хос морь унаж хөтлөх дөхөм хэрэгтэй

	Хожмыг бодогч эрхэм залуус дүү нар (нөхөд)-т

	Хоёр эрдэм сурах хичээл гаргахыг яаралтай.

	 

	Тольтын ёсыг мэдэн өгүүлсэн хүмүүнд

	Дотроо дургүй уураа хүрэх боловч

	Өнгөт зохиол олныг үзэн хянахуйд

	Өөрийн мууг одоо мэдэж гэмшмүй

	 

	Эрдэнэ бөгөөд хоёрдугаар ялгуусны судар тарни шашин лугаа

	Эгүүрд бөгөөд цаг үргэлжид учран барилдаж шүтээд

	Энэхүү бөгөөд ертөнц даяар илт туулсан бурхны

	Энэрэлт бөгөөд бодь хутгийг түргэнээ олох болтугай.

	 

	Эртний цагаас энэ ертөнцөд идэрхэг гэж алдаршсан

	Эзэн Чингис Тэмүүжин хааны голомтыг улиран сахиж суугаа

	Эгүри монголын мэргэд эрдэмтний нүдний алжаалыг арилгагч

	Эгнэгт үзэсгэлэн бөгөөд улаан шүр сувдын эрих үүнийг

	 

	Эгүүрд тасаршгүй гүрмэл алтан утсаар хэлхээд

	Эгүри монголын орон дахь их баярын ёсны чимэглэл болгон

	Энхрий дүү нар хөвгүүдийн хүзүүнд гялтгануулан зүүлгэж

	Энэхүү ертөнцийг гэрлээр гийгүүлэхүйн тулд сацруулав.

	 

	“Утга зохиол” сонины 1990 оны 12 сарын 31-ний № 52-т нийтлэгдсэн, судлаач, шүүмжлэгч Г. Жамсранжавын “БОДОО ЗОХИОЛЧ” өгүүллээс

	⁂

	Уг номыг “Болор дуран” шалгуураар шүүсэн болно. 
Программтай танилцах бол сурталчилгаа дээр товшиж холбоос руу орно уу.

	ӨГЛӨГИЙН ЭЗНИЙ СОНОРТ

	Манай номын санд байгаа бүх номыг та хүссэн үедээ ҮНЭ ТӨЛБӨРгүй авч уншиж болно.
Аливаа ажлыг хийхэд зардал гардаг шиг уг номын санг бүтээхэд багагүй зардал гарч байгаа.
Та улам олон ном ингэж унших хүсэлтэй бол бидний ажлыг дэмжин манай номын санд НОМоор болон МӨНГӨөр хандив өргөж болно.

	Таны хандивласан мөнгө:

	— хэвлэгдсэн номыг цахим хэлбэрт оруулах,

	— цахимд оруулсан номыг ариутган шүүх,

	— цахим технологийн тоног төхөөрөмж авах,

	— цахим номын санг өргөжүүлэх,

	— цахим номын сангийн чиглэлээр судалгаа хийж, сурч байгаа оюутан судлаачийг дэмжихэд зарцуулагдана.

	Хандив өргөх данс 

	"Хаан банк"

	5027 8982 35 (төгрөг) ЦОГТ ОХИН ТЭНГЭР САН

	5027 9685 00 (доллар) Tsogt okhin Tenger san

	Qpay-гээр бол (линк)

